นายกรัฐมนตรี มีข้อสั่งการ บูรณาการการปราบปรามยาเสพติดทุกหน่วยงานให้เข้มงวดและมีประสิทธิภาพมากขึ้น
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า ในที่ประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้กล่าวสำนึกในพระมหากรุณาธิคุณพระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี ทรงพระราชทานกำลังใจ พระราชทานความช่วยเหลือแก่ครอบครัวผู้บาดเจ็บและเสียชีวิต ไว้ในพระบรมราชานุเคราะห์ จากเหตุสลดใจที่เกิดขึ้น ที่ศูนย์เด็กเล็ก จังหวัดหนองบัวลำภูเมื่อวันที่ 6 ตุลาคม 2565 ที่ผ่านมา โดยนายกรัฐมนตรี ได้เชิญคณะรัฐมนตรีร่วมยืนไว้อาลัยประมาณ 1 นาที ก่อนเริ่มการประชุม พร้อมย้ำว่า ที่ผ่านมา รัฐบาลเน้นการปราบปราบยาเสพติดและกำหนดให้ยาเสพติดเป็นวาระแห่งชาติ ซึ่งเหตุที่เกิดขึ้นที่จังหวัดหนองบัวลำภู ทำให้รัฐบาลเห็นถึงความจำเป็นต้องเร่งบูรณาการการทำงานของหน่วยงานต่างๆ ในการป้องกันปราบปราบยาเสพติดให้เข้มงวดและมีประสิทธิภาพมากขึ้น และเพื่อให้บรรลุวัตถุประสงค์ในการบูรณาการการทำงานด้านการป้องกันและปรับปรามยาเสพติด นายกรัฐมนตรี จึงมีข้อสั่งการให้มีการจัดตั้งคณะกรรมการขึ้นชุดหนึ่ง โดยนายกรัฐมนตรีเป็นประธาน มีรองนายกรัฐมนตรีทุกคน และรัฐมนตรี หัวหน้าส่วนราชการที่เกี่ยวข้อง เป็นกรรมการ เพื่อขับเคลื่อนวาระแห่งชาติด้านการป้องกันและปราบปรามยาเสพติดให้เข้มงวด และบูรณาการการทำงานของหน่วยงานที่เกี่ยวข้องให้มีประสิทธิภาพมากยิ่งขึ้น โดยมอบหมายให้นายวิษณุ เครืองาม รองนายกรัฐมนตรี จัดทำระเบียบหรือคำสั่งที่เกี่ยวข้องเสนอต่อนายกรัฐมนตรีและคณะรัฐมนตรีต่อไป